  Туспуктэм: Григорий Фомин Ольга Козачёк Корреспондент Наталия Сильвестрова 0+ 19-тӥ куарусёнэ Ижын Пыӵал лэсьтӥсьлэсь нуналзэ пусъёсзы. Со улсын карын XXI Промышленной форум (12+) радъяськоз, скверъёсын РЯБИНАfest (0+) ортчоз. Праздниклэн программаез сярысь журналистъёслы «Центр активных коммуникаций» ужъюртлэн кивалтӥсез Евгения Сундукова ивортӥз. 9 часын Ялан ӝуась тыл, Михаил Калашниковлэн но Дмитрий Устиновлэн бюстъёссы, пыӵал лэсьтӥсьёслэн буре ваён пулъёссы но «Уж данлыкъя кар» стела доры сяська понозы. Шор карлудын ожгар техникаен адӟытон усьтӥськоз. Ижкарысь ужбергатонниос туала ожгар машинаосынызы тодматозы, Быдӟым Атыкай ож дыръя поттэм вашкала модельёсты но возьматозы. Адӟытон куинь нунал ужалоз. Отын ик «Завод – это модно» (0+) фотовыставка радъялозы. Ужрадын оборонно-промышленной огъетысь 28 егит ужасьёс сярысь вералозы. Заводын тыршем сяна, соос яратоно ужзылы но дыр шедьто: кин ке крезьгурен но театрен выре, кин ке мотоциклэн ворттылэ. 17 часын Драгунов нимо, Палэзь скверъёсын но Тишино паркын РЯБИНАfest (0+) радъяськоз. Куноос понна творческой коллективъёс кырӟалозы-эктозы. Фетиваль улсын палэзьлэсь но мукет емышъёслэсь варення пӧзьтозы, мастер-классъёс ужалозы. 20 часын Шор карлудын «Ижевск – город оружейников» (0+) мультимедийной возьматон ортчоз. «Молодой человек» театрысь артистъёс карлэн историеныз герӟаськем постановкаосын тодматозы, озьы ик лазер шоуэн мыноз. «Чекерил» спорт огъетын М. Т. Калашниковлэн кубокез понна «Гвардия» военно-патриотической элькун спартакиадалэн (6+) финалэз луоз. Ӵошатсконъёслы нимысьтыз трасса лэсьтозы, бӧрысь соосты мукет ужрадъёсын но кутыны луоз. Вожвылъяськонэ 10 школа, 6 шоръёзо ӧнер но 2 вылӥ дышетсконниослэн камандаоссы пыриськоз. Финалын Калашниковлэсь автоматсэ сэрттон-бичанъя рекорд пуктыны малпало, отчы 216 кадэтэз кыскыны мылкыд каро. Азьвыл рекордэз озьы ик Удмуртиын 2018-тӥ арын пусйизы. Соку 100 дышетскисьёс автоматэз сэрттӥзы но берен бичазы. Туэ Руслан Шаймарданов нимо нимысьтыз кузьым сётозы. Со нимысьтыз ужрадын бырыны сюриз. 2007-2022 аръёсы воргорон Воткаысь «Десантник» военно-патриотической клубен кивалтӥз. 19-21 куарусёнэ Ижкарын XXI Промышленной форум (12+) ортчоз. Со «Машиностроение. Металлургия. Металлообработа», «Нефть. Газ. Химия», «Энергетика. Энергосбережения» адӟытонъёсты но «Комплексная безопасность» нимысьтыз экспозициез огазеялоз. Соос Шор карлудын павильонын ужалозы. Форуме кунлэн 10 улосысьтыз, озьы ик Китайысь, 50 ужбергатонниос пыриськозы. Ужрадын семинаръёс но бизнес-шудонъёс радъялозы. Ужъя программа улсын «Производительность труда. Выход в регионы» III улоскуспо конгресс (12+) радъяськоз. Со сяна, 16-тӥ куарусёнэ Михаил Калашников нимо музейын «АК: Эволюция» (6+) адӟытон усьтӥськоз. Отысь Калашниковлэсь вань автоматъёссэ адӟыны луоз. 11 часысен куноос пневматика пыӵалэн ыбылӥськонъя «Меткий стрелок» усьтэм кар вожвылъяськонэ (12+) пыриськыны быгатозы. Озьы ик Удмуртиын улӥсьёслы Пыӵал лэсьтӥсьлэн нуналаз «Оружейной диктант» (12+) гожтыны ӵекто. Тодэ вайытом, 2022-тӥ арын Ижкарын праздник нуналэ Россиысь дано артист Денис Майданов кырӟаз. Тегъёс: праздникъёс Пыӵаллэсьтӥсьлэннуналэз Ижкар Удмуртия  